། རྟེན་འབྲེལ་གསུང་ཚུལ་དགོས་པ་དང་བཅས་པ། ཐུབ་པས་
ནན་ཏན་གྱིས་བསྒྲུབས་པའི་ཆོས་ཚུལ་ཟབ་མོ་རྟོགས་པར་བཞེད་པ་འཁྲུངས་ཚུལ།
དེ་ལ་བརྟེན་ནས་ཐུབ་པའི་དགོངས་པ་ཇི་ལྟར་བཙལ་བའོ། །དང་པོ་ལ་གསུམ།
ཐུབ་པས་གདུལ་བྱས་མྱང་འདས་ཐོབ་ ཕྱིཪ་དུ་རྟེན་འབྲེལ་བསྟན་ཚུལ། དེ་ལྟར་
བསྟན་པའི་བསྟན་པ་འཛིན་པར་གུས་པའི་རྒྱུ་མཚན། གཟུང་བྱ་བསྟན་པ་རིན་པོ་
ཆེའི་ཆེ་བ་བཤད་པའོ། །དང་པོ་ནི། ཁྱོད་ཀྱིས་ཇི་སྙེད་ཅེས་སོགས་ཚིགས་བཅད་
གིས་སྟོན་ལ། དོན་ནི། སྟོན་པ་ཁྱོད་ཀྱིས་གསུང་རབ་ཇེ་སྙེད་ཅིག་བཀའ་སྩལ་པ་
ཐམས་ཅད་བརྗོད་བྱ་རྟེན་འབྲེལ་ཉིད་ལས་བརྩམས་ཏེ་འཇུག་ལ། དེ་ཡང་གདུལ་
བྱསམྱ་ངན་ལས་འདས་པའི་གོ་འཕང་ཐོབ་པའི་ཕྱིར་ཡིན་ཏེ། གདུལ་བྱའི་ཉོན་
མོངས་པ་ཞི་ཐབས་སུ་འགྱུར་མི་མཛད་པའི་གསུང་རབ་སྟོན་པ་ཁྱོད་ལ་མེད་དོ་ཞེས་
པའོ། །གཉིས་པ་ནི། ཀྱེ་མའོ་ཁྱོད་ཀྱི་ཞེས་སོགས་ཚིགས་བཅད་གཅིག་གིས་སྟོན་ལ།
དོན་ནི། ཀྱེ་མའོ་སྟོན་པ་ཁྱོད་ཀྱི་བསྟན་པ་རིན་པོ་ཆེ་ནི། གདུལ་བྱ་གང་གི་རྣ་བའི་
ལམ་དུ་སོང་བའི་གདུལ་བྱ་དེ་དག་ཐམས་ཅད་ཚོགས་ཆུང་དུ་ཞི་བ་མྱང་འདས་ཐོབ་
པར་འགྱུར་བའི་ཕྱིར། སྟོན་པ་ཁྱོད་ཀྱི་བསྟན་པ་འཛིན་པར་མཁས་པ་སུ་ཞིག་མི་གུས་
ཏེ་གུས་སོ་ཞེས་པའོ། །གསུམ་པ་ནི། ཕས་རྒོལ་མཐའ་དག་ཅེས་སོགས་ཚིགས་བཅད་
གཅིག་གིས་སྟོན་ལ། དོན་ནི། མུ་སྟེགས་བྱེད་སོགས་ཕས་ རྒོལ་ བ་ མཐའ་ དག་
འཇོམས་པ་དང༌་། ལྟག་དང་འོག་མི་མཐུན་པའི་ འགལ་འདུས་སྟོངས་པ་དང་།
94

ཁམས་གསུམ་སྐྱེ་དགུའི་གནས་སྐབས་དང་མཐར་ཐུག་གི་འདོད་དོན་གཉིས་བདེ་བླག་
ཏུ་སྟེར་བར་བྱེད་པའི་ཁྱད་ཆོས་གསུམ་དང་ལྡན་པའི་སྟོན་པ་ཁྱོད་ཀྱི་ལུགས་བཟང་པོ་
འདིར། ཁོ་བོ་བློ་བཟང་གྲགས་པ་སྤྲོ་བ་ཆེས་ཆེར་འཕེལ་ལོ་ཞེས་པའོ། ། གཉིས་པ་
ཐུབ་པས་ནན་ཏན་གྱིས་བསྒྲུབས་པའི་ཆོས་ཚུལ་ཟབ་མོ་རྟོགས་པར་བཞེད་པ་འཁྲུངས་
ཚུལ་ལ་གཉིས། ཐུབ་པས་ནན་ཏན་གྱིས་བསྒྲུབས་ཚུལ་དང༌། དེ་རྟོགས་པར་བཞེད་
པ་འཁྲུངས་ཚུལ་ལོ། །དང་པོ་ནི། འདི་ཡི་ཕྱིར་དུ་ཞེས་སོགས་ཚིགས་བཅད་གཅིག་
གིས་སྟོན་ལ། དོན་ནི། ཆོས་ཚུལ་གཟབ་མོ་འདི་ཉིད་རྟོགས་པ་ཡི་ཕྱིར་དུ་སྟོན་པ་
ཁྱོད་ཀྱིས་ནི་གནས་སྐབས་ལ་ལར་སྐུ་ལུས་དང༌། གཞན་དག་ཏུ་སྲོག་དང༌། བུ་དང་
ཆུང་མ་སོགས་སྙིང་དུ་སྡུག་པའི་གཉེན་དང༌། ཟས་གོས་བཞོན་པ་སོགས་ལོངས་སྤྱོད་
ཀྱི་ཚོགས་རྣམས་གྲངས་མེད་པའི་བསྐལ་བ་མང་པོར་ཡང་ནས་ཡང་དུ་བཏང་ནས་
བསྒྲུབས་སོ་ཞེས་པའོ། །གཉིས་པ་ལ་གསུམ། རྟེན་འབྱུང་གི་ཆོས་སྟོན་པ་ལས་མ་
ཐོས་པས་སྐལ་བ་ཞན་ཚུལ། དེས་ཐུགས་ལ་མྱ་ངན་འཁྲུངས་ཚུལ། སླར་སྟོན་པ་ཉིད་
ཀྱི་གསུང་ལ་བསམས་པས་ཞི་ཚུལ་ལོ། །དང་པོ་ནི། གང་གི་ཡོན་ཏན་ཞེས་སོགས་
ཚིགས་བཅད་གཅིག་གིས་སྟོན་ལ། དོན་ནི། སྟོང་ཉིད་ཀྱི་ཆོས་གང་གི་ཡོན་ཏན་
རྟོགས་པ་ཙམ་གྱིས་སྲིད་པའི་རྩ་བ་གཅོད་པར་མཐོང་བ་ཡིས་དཔེར་ན། ལྕགས་ཀྱུས་
ཉ་ལ་ཇི་ལྟ་བ་དེ་བཞིན་དུ་སྟོན་པ་ཉིད་ཀྱི་ཐུགས་ལྷག་པར་དྲངས་པའི་རྟེན་འབྲེལ་གྱི་
ཆོས་ཟབ་མོ་དེ་ནི། སྟོན་པ་ཁྱོད་རང་ལས་དངོས་སུ་མཐོས་པས་ན་བདག་ཅག་སྐལ་པ་
ཞན་ནོ་ཞེས་པའོ། །གཉིས་པ་ནི། དེ་ཡི་མྱ་ངན་ཞེས་སོགས་ཚིགས་བཅད་གཅིག་
གིས་སྟོན་ལ། །དོན་ནི། གོང་གི་སྐལ་བ་ཞན་ནོ་སྙམ་པ་དེ་ཡི་མྱ་ངན་གྱི་ཤུགས་ཀྱིས་
ནི། དཔེར་ན། སྡུག་ཅིང་ཡིད་དུ་འོང་བའི་བུ་ཤི་བ་ལ་མ་ཡི་ཡིད་རྗེས་སུ་སོང་བ་
བཞིན་དུ་བསྟོད་པ་པོ་བདག་གི་ཡིད་ནི་གཏོང་བར་མི་བྱེད་དོ་ཞེས་པའོ། །གསུམ་པ་
ནི། འདི་ལའང་ཁྱོད་གསུང་ཞེས་སོགས་ཚིགས་བཅད་གཅིག་གིས་སྟོན་ལ། དོན་ནི།
གོང་གི་ཚུལ་འདི་ལའང་སྟོན་པ་ཁྱོད་ཀྱི་གསུང་རབ་ཀྱི་དོན་ལ་བསམ་པ་ན། སྐུམཚན་
དཔེའི་དཔལ་གྱི་གཟི་བརྗིད་རབ་ཏུ་འབར་ཞིང་འོད་ཀྱི་དྲ་བ་འདོམ་གང་གིས་ཡོངས་
95

སུ་བསྐོར་བའི་མཉམ་མེད་སྟོན་པ་དེ་ཡིས། གསུང་ཡན་ལག་དང་ལྡན་པའི་ཚངས་
པའི་དབྱངས་ཀྱིས་གསུང་རབ་འདི་ནི་ཚུལ་འདི་ལྟར་དུ་གསུངས་སོ་སྙམ་དུ་ཡིད་ཀྱི་མེ་
ལོང་ལ་ཐུབ་པའི་དབང་པོ་ཁྱོད་ཀྱི་གཟུགས་བརྙན་གྱི་ནི། རྣམ་པ་ཤར་བ་ཙམ་ཡང་
དཔེར་ན། ཚ་བ་ཡི་རེག་བྱས་གདུངས་པ་ལ་ཟླ་བའི་འོད་ཟེར་ཤིན་ཏུ་བསིལ་བ་བཞིན་
དུ་སྨན་ཏེ་ཕན་ནོ་ཞེས་པའོ། །གསུམ་པ་དེ་ལ་བརྟེན་ནས་ཐུབ་པའི་དགོངས་པ་ཇི་
ལྟར་བཙལ་བ་ལ་གསུམ། འཚོལ་བའི་རྒྱུ་མཚན། བཙལ་བའི་ཚུལ། རྙེད་པའི་ཚུལ་
ལོ། །དང་པོ་ནི། དེ་ལྟར་རྨད་དུ་ཞེས་སོགས་ཚིགས་བཅད་གཅིག་གིས་སྟོན་ལ།
དོན་ནི། ཐུབ་པའི་དགོངས་པ་འཚོལ་བའི་རྒྱུ་མཚན་སྔར་བཤད་པ་དེ་ལྟར་ཆེས་རྨད་
དུ་བྱུང་བ་ཡི་རྟེན་འབྲེལ་གྱི་ལུགས་བཟང་པོ་དེ་ཡང་རྒྱ་བོད་ཀྱི་མི་མཁས་པའི་སྐྱེ་བོ་
མཁས་པར་རློམ་པ་རྣམས་ཀྱིས། དཔེར་ན། གཡའ་སྤང་དུ་སྐྱེ་བའི་རྩ་བལ་པ་ཛ་
བཞིན་དུ་རྣམ་པ་ཀུན་ཏུ་འཁྲུགས་ཤིང་འཛིངས་པར་བྱས་པས་སོ་ཞེས་པའོ། །གཉིས་
པ་ནི། ཚུལ་འདི་མཐོང་ནས་ཞེས་སོགས་ཚིགས་བཅད་གཅིག་གིས་སྟོན་ལ། དོན་ནི།
གོང་གི་སྣང་ཚུལ་འདི་མཐོང་ནས་བསྟོད་པ་པོ་བདག་གིས་ནི་འབད་པ་དུ་མས་ཐུབ་
པའི་དགོངས་པ་འགྲེལ་བ་ལ་ཚད་མར་གྱུར་པའི་རྒྱ་གར་གྱི་མཁས་པ་ཡི་རྗེས་སུ་
འབྲངས་ནས། སྟོན་པ་ཁྱོད་ཀྱི་དགོངས་པ་ཡང་དང་ཡང་དུ་བཙལ་ལོ་ཞེས་པའོ། །
གསུམ་པ་ལ་གཉིས། རེ་ཞིག་མ་རྙེད་པའི་ཚུལ་དང་༌། མཐར་རྙེད་ཚུལ་ལོ། །དང་པོ་
ནི། དེ་ཚེ་རང་གཞན་ཞེས་སོགས་ཚིགས་བཅད་གཅིག་གིས་སྟོན་ལ། དོན་ནི། ཐུབ་
པའི་དགོངས་པ་བཙལ་བ་དེའི་ཚེ་རང་དང་གཞན་གྱི་སྡེ་པ་ཡི་གཞུང་ལུགས་ཆེས་མང་
པོ་དག་ལ་སྦྱངས་པ་ན། ཕྱི་ཕྱིར་ཏེ་སླར་ཡང་དེ་དག་གི་བཤད་སྲོལ་མི་མཐུན་པ་ལ་
བརྟེན་ནས་ཐེ་ཚོམ་གྱི་དྲ་བ་ཡིས་ཚོལ་བ་པོ་བདག་གི་ཡིད་ནི་ཀུན་ཏུ་གདུངས་ཤིང་
རྨོངས་སོ་ཞེས་པའོ། ། གཉིས་པ་ནི། ཁྱོད་ཀྱི་བླ་ན་མེད་ཅེས་སོགས་ཚིགས་བཅད་
གསུམ་གྱིས་སྟོན་ལ། དོན་ནི། སྟོན་པ་ཁྱོད་ཀྱིས་བླ་ན་མེད་པའི་ཐེག་པའི་ཚུལ་ཡོད་
པ་དང་མེད་པའི་སྒྲོ་སྐུར་གྱི་མཐའ་སྤངས་ཏེ་རྒྱལ་བའི་ཡུམ་ཇི་ལྟ་བ་བཞིན་དགོངས་པ་
འགྲེལ་བར་ལང་གཤེགས་སུ་ལུང་བསྟན་པའི་འཕགས་ཆོག་སྐུ་སྒྲུབ་ཀྱི་གཞུང་ལུགས་རྩ་
96

ཤེས་ལ་སོགས་པའི་ཀུན་དའི་ཚལ་ལྟ་བུ་དེ། དྲི་མ་མེད་པའི་མཁྱེན་པའི་དཀྱིལ་འཁོར་
ནི་རྒྱས། གསུང་རབ་ཀྱི་ནམ་མཁའ་ལ་ཐོགས་པ་མེད་པར་ནི་རྒྱུ། གདུལ་བྱའི་རྟག་
ཆད་མཐར་འཛིན་པའི་སྙིང་གི་མུན་པ་ནི་སེལ། ཟབ་དོན་ལོག་པར་སྨྲ་བའི་རྒྱུ་སྐར་མ་
ལུས་པ་ཟིལ་གྱིས་གནོན་པའི་དཔལ་ལྡན་ཟླ་བ་གྲགས་པའི་ཚིག་གསལ་ལ་སོགས་པའི་
ལེགས་བཤད་ཀྱི་འོད་ཟེར་དཀར་པོའི་འཕྲེང་བས་གསལ་བར་བྱས་པའི་རྩ་བཤད་ཀྱི་
དོན། བླ་མ་འཇམ་དཔལ་དབྱངས་ཀྱི་བཀའ་དྲིན་གྱིས་བློ་གྲོས་ཀྱི་མིག་གིས་མཐོང་
བའི་ཚེ་བློ་བཟང་གྲགས་པ་བདག་གི་ཡིད་ཀྱི་གདུང་བ་ཞི་བའི་ངལ་གསོ་ཐོབ་པར་གྱུར་
རོ་ཞེས་པའོ། །གསུམ་པ་དོན་བསྡུ་བ་ནི། མཛད་པ་ཀུན་ལས་ཞེས་སོགས་ཚིགས་
བཅད་གཅིག་གིས་སྟོན་ལ། དོན་ནི། ཐུབ་པའི་མཛད་པ་ཀུན་ལས་གསུང་གི་མཛད་
པ་ནི་མཛད་པ་རྣམས་ཀྱི་མཆོག་ཡིན་ཅིང༌་། གསུང་གི་མཛད་པ་དེ་ཡང་ནི་རྟེན་འབྲེལ་
གསུང་པ་འདི་ཁོ་ན་ཉིད་ཡིན་པའི་ཕྱིར་བསྟན་པའི་གནད་རིག་པའི་མཁས་པ་ཡིས།
བསྟོད་པ་འདི་ལས་སངས་རྒྱས་རྗེས་སུ་དྲན་པར་བྱོས་ཤིག་ཅེས་པའོ། །གཉིས་པ་རྩོམ་
པའི་རྒྱུ་མཚན་བསྔོ་བ་དང་བཅས་པ་ལ་གཉིས། རྩོམ་པའི་རྒྱུ་མཚན་དང་། བསྔོ་
བའོ། །དང་པོ་ནི། སྟོན་དེའི་རྗེས་སུ་ཞེས་སོགས་ཚིགས་བཅད་གཅིག་གིས་སྟོན་ལ།
དོན་ནི། རྟེན་འབྲེལ་གྱི་སྒོ་ནས་བསྟོད་པའི་རྒྱུ་མཚན་སྟོན་པ་བླ་ན་མེད་པ་དེའི་རྗེས་
སུ་རབ་ཏུ་བྱུང་བར་གྱུར་ཏེ། རྒྱལ་བའི་གསུང་རབ་མཐའ་དག་ལ་སྦྱངས་མི་དམན་
པར་ཆེ་ཞིང་། ཐོས་དོན་ཉམས་ལེན་གྱི་རྣལ་འབྱོར་སྤྱོད་པ་ལ་བརྩོན་པའི་བློ་བཟང་
གྲགས་པ་ཞེས་བྱ་བའི་དགེ་སློང་མདོ་རྒྱུད་འཛིན་པ་ཞིག་དྲང་སྲོང་ཆེན་པོ་སངས་རྒྱས་
བཅོམ་ལྡན་འདས་དེ་ལ་ཚུལ་དེ་ལྟར་གུས་པས་སོ་ཞེས་པའོ། །གཉིས་པ་ལ་ལྔ།
རབས་ཐམས་ ཅད་ དུ་ དགེ་ བའི་ བཤེས་ གཉེན་ གྱིས་ རྗེས་ སུ་ འཛིན་ པར་ སྨོན་ པ།
ཚེ་
བསྟན་པའི་ངང་ཚུལ་ཤེས་ནས་སྟོན་པ་ལ་ཡིད་ཆེས་པར་སྨོན་པ། ལུས་སྲོག་ལ་མི་ལྟ་
བར་ཐུབ་བསྟན་འཛིན་པར་སྨོན་པ། རྟེན་འབྲེལ་ཟབ་མོའི་ལུགས་འཕེལ་ཐབས་ལྷུར་
ལེན་པར་སྨོན་པ། དེ་ལྟར་བརྩོན་པ་ལ་བསྟན་སྲུང་རྣམས་ཀྱིས་གྲོགས་མཛད་པར་
སྨོན་པའོ། །དང་པོ་ནི། སྟོན་པ་བླ་ན་ཞེས་སོགས་ཚིགས་བཅད་གཅིག་གིས་སྟོན་ལ།
97

དོན་ནི། སྟོན་པ་བླ་ན་མེད་པའི་བསྟན་པ་རིན་པོ་ཆེ་མཇལ་བའི་སྐལ་བཟང་འདི་འདྲ་
ནི་བླ་མའི་བཀའ་དྲིན་ཡིན་པས།
བསྟོད་པ་བགྱིས་པའི་དགེ་བ་འདི་ཡང་འགྲོ་བ་མ་
ལུས་པ་ཐམས་ཅད་རྗེ་བཙུན་འཇམ་དཔལ་ལྟ་བུའི་དགེ་བའི་བཤེས་གཉེན་དམ་པ་
མཚན་ཉིད་དང་ལྡན་པས་མཉེས་བཞིན་དུ་རྗེས་སུ་འཛིན་པའི་རྒྱུ་རུ་བསྔོའོ། །ཞེས་
པའོ། །གཉིས་པ་ནི། ཕན་མཛད་དེ་ཡི་ཞེས་སོགས་ཚིགས་བཅད་གཅིག་གིས་སྟོན་
ལ། དོན་ནི། འགྲོ་ལ་ཕན་པར་མཛད་པའི་སྟོན་པ་དེ་ཡི་བསྟན་པ་རིན་པོ་ཆེའང་
སྲིད་པའི་མཐར་ཐུག་གི་བར་དུ། བདུད་རིགས་ངན་པར་རྟོག་པའི་རླུང་གིས་དུས་
ནམ་ཡང་མི་གཡོ་ཞིང༌། བསྟན་པའི་ལེགས་པའི་ངང་ཚུལ་ཤེས་ནས་དེ་གསུང་བའི་
སྟོན་པ་ལ་ཡིད་ལྷག་པར་ཆེས་པའི་དད་པ་རྙེད་པའི་འགྲོ་བས་དུས་རྟག་ཏུ་ས་སྟེང་
ཐམས་ཅད་གང་བར་ཤོག་གཅིག་ཅེས་པའོ། །གསུམ་པ་ནི། བརྟེན་ནས་འབྱུང་བས་
ཞེས་སོགས་ཚིགས་བཅད་གཅིག་གིས་སྟོན་ལ། དོན་ནི། བརྟེན་ནས་འབྱུང་བས་དེ་
བོ་ན་ཉིད་ཀྱི་དོན་གསལ་བར་མཛད་པའི་ཐུབ་པའི་ལུགས་བཟང་པོ་འདི་ཉིད་སྐྱེ་བ་
ནས་ཚེ་རབས་ཐམས་ཅད་དུ་ལུས་དང་སྲོག་ཀྱང་ཡལ་བར་བཏང་ནས་འཆད་རྩོད་
རྩོམ་གསུམ་གྱི་སྒོ་ནས་འཛིན་པ་ལ་དུས་སྐད་ཅིག་ཙམ་ཡང་ལྷོད་ཅིང་གཡེལ་བར་མ་
གྱུར་ཅིག་ཅེས་པའོ། །བཞི་པ་ནི། འདྲེན་པ་མཆོག་དེས་སོགས་ཚིགས་བཅད་གཅིག་
གིས་སྟོན་ལ། དོན་ནི། འདྲེན་པ་མཆོག་ཤཱཀྱའི་རྒྱལ་པོ་དེས་དཀའ་བ་བརྒྱ་ཕྲག་
དཔག་མེད་ཀྱི་སྒོ་ནས་ནན་ཏན་སྙིང་པོར་མཛད་ནས་བསྒྲུབས་པའི་བསྟན་པ་རིན་པོ་
ཆེ་འདི། ཐབས་མཁས་གང་འདྲ་ཞིག་གི་སྒོ་ནས་འཕེལ་བར་འགྱུར་རམ་སྙམ་པའི་
རྣམ་པར་དཔྱོད་ཅིང་རྟོག་པས་ཉིན་མཚན་གྱི་དུས་འདའ་བར་ཤོག་ཅིག་ཅེས་པའོ། །
ལྔ་པ་ནི། ལྷག་བསམ་དག་པས་ཞེས་སོགས་ཚིགས་བཅད་གཅིག་གིས་སྟོན་ལ། དོན་
ནི། ལྷག་པའི་བསམ་པ་རྣམ་པར་དག་པས་བསྟན་པ་རྒྱས་བྱེད་ཀྱི་ཚུལ་དེར་བརྩོན་
པའི་ཚེ་ན་ཚངས་པ་དང་། དབང་པོ་དང་། འཇིག་རྟེན་སྐྱོང་བ་བཞི་དང་། ལེགས་
ལྡན་ནག་པོ་ཕྱག་དྲུག་པ་ལ་སོགས་པའི་ཆོས་སྐྱོང་པའི་སྲུང་མ་མཐུ་རྩལ་ཅན་རྣམས་
ཀྱིས་ཀྱང་དུས་སྐད་ཅིག་ཀྱང་གཡེལ་བ་མེད་པར་རྟག་ཏུ་གྲོགས་བྱེད་པར་ཤོག་ཅིག་
98

ཅེས་པའོ། །གསུམ་པ་མཇུག་གི་དོན་ནི། ཅེས་སངས་རྒྱས་བཅོམ་ལྡན་འདས་འཇིག་
རྟེན་ཐམས་ཅད་ཀྱི་མ་འདྲིས་པའི་མཛའ་བཤེས་ཆེན་པོ་སྟོན་པ་བླ་ན་མེད་པ་ལ། ཟབ་
མོ་རྟེན་ཅིང་འབྲེལ་བར་འབྱུང་བ་གསུང་པའི་སྒོ་ནས་བསྟོད་པ་ལེགས་པར་བཤད་
པའི་སྙིང་པོ་ཞེས་བྱ་བ་འདི་ནི། མང་དུ་ཐོས་པའི་དགེ་སློང་བློ་བཟང་གྲགས་པའི་
དཔལ་གྱིས། གངས་ཁྲོད་ཀྱི་གངས་རིའི་དབང་པོ་འོ་དེ་གུང་རྒྱལ་གྱི་ལྷ་ཞོལ་དབེན་
གནས་ལྷའི་སྡིངས་མིང་གཞན་རྣམ་པར་རྒྱལ་བའི་གླིང་ཞེས་བྱ་བར་སྦྱར་བའི་ཡི་གེ་བ་
ནི་ནམ་མཁའ་དཔལ་ལོ། །ཞེས་པས་སྟོན་ལ། དོན་ནི། གོ་སླ་བའི་ཕྱིར་མ་བྲིས་
སོ། །སྨྲས་པ། རབ་འབྱམས་ཆོས་ཕུང་ཆུ་ཕྲན་ཇི་སྙེད་པ། །ཆོས་ཉིད་སྟོང་པའི་རྒྱ་
མཚོར་འབབ་གསུང་ན། །རབ་ཏུ་བརྗོད་དཀའ་ཐུབ་མཆོག་ཡོན་ཏན་གྱི། ། ཆོས་
ཀུན་རྟེན་འབྱུང་བསྟོད་པར་ཅི་མི་འདུས། །དེ་ཕྱིར་བློ་བཟང་ལྷ་ཆེན་གཙུག་སྐྱེས་
མཁར། །གྲགས་པའི་ཟླ་གཞོན་དཀར་བའི་གཟུགས་འཛིན་མེས། །གདུལ་བྱའི་བློ་
མུན་བསལ་དང་ལྷན་ཅིག་པར། ། ཕྱིར་རྒོལ་རྩེ་དགའི་བླ་མའི་རགས་ལུས་བསྲེགས།
།མགོན་དེའི་གསུང་པད་འདབ་རྒྱ་གྲོལ་དཀའ་བ། །དགེ་ལ་འདུན་པ་རྒྱ་མཚོའི་ཕུ་བོ་
ཡི། །རྣམ་དཔྱོད་ཟེར་གྱིས་བཀྲོལ་ཏེ་ཚིག་དོན་བཅུད། །མྱོང་བཞེད་ཁྐྲམ་ར་ལ་སྐལ་
བཟང་བྱིན། །དེ་ཕྱིར་ཡན་ལག་ཀླུ་ཡི་གྲངས་ལྡན་པའི། །ཆུ་སྲེལ་དྲུང་དུ་ཉེས་མང་
ཚྭ་སྒོ་ཅན། །འཐུང་ལྟར་མཁས་པའི་ལེགས་བཤད་ཡོད་བཞིན་དུ། །བླུན་རྨོངས་
བདག་འདྲས་ཚིག་རྩོམ་ག་ལ་འོས། །འོན་ཏང་གསོར་རྩེས་ཕུག་པའི་བུ་ག་རུ། །ལུག་
བལ་སྲིད་བུའང་ཐོགས་མེད་འགྲོ་བ་ལྟར། །མཁས་པའི་གསུང་རྗེས་འབྲངས་ནས་
བདག་གིས་འདིར། །བརྗོད་ལ་བློ་གྲོས་ལྡན་པ་སུ་ཞིག་བཤུང་། །མཁས་གཞུང་ཆུ་
གཏེར་གར་བློའི་སྲུབ་ཤིང་གིས། ། བསྲུབས་ལས་བྱུང་བའི་ལེགས་བཤད་ག་པུར་
དབང་། །བློ་ལྡན་བདེ་འབྱུང་གཙུག་ཏུ་ཕུལ་བ་ན། །གསེར་མངལ་བུ་མོའི་རྗེས་སུ་
རྐང་པ་འཇོག །འདིར་འབད་དགེ་ལེགས་ཁ་བའི་ས་འཛིན་ལ། །ཉི་འོད་འཁྱུད་པའི་
མཛེས་པ་འཕྲོག་བྱེད་དེས། །སྐྱེ་འཕྲེང་ཀུན་ཏུ་མ་རིག་སྟུག་པོའི་མུན། །བསལ་ནས་
བྱང་ཆེན་བཤུལ་བཟང་དཀར་ཕྱིར་བསྔོའོ། །ཞེས་རྟེན་འབྲེལ་བསྟོད་པའི་ཚིག་དོན་
99

ཉུང་ངུར་བཀྲོལ་བ་ཟབ་དོན་ལྟ་བའི་འདྲེན་བྱེད་ཅེས་བྱ་བ་འདི་ནི། མང་དུ་ཐོས་པའི་
དགེ་སློང་མཆོག་ལྷ་འོད་ཟེར་དང་། དབྱངས་ཅན་བཞད་པ་དགེ་འདུན་རྒྱ་མཚོའི་
གསུང་ལ་རྟེན་ནས་སྙོམ་ལས་མཁན་གྱི་དགེ་སློང་སུ་དྷ་རྨེ་ཤྭ་རས་རང་ལོ་ཉེར་གསུམ་པ་
ཀུན་དགའི་ལོའི་ཐ་སྐར་ཟླ་བའི་དཀར་ཚེས་རྫོགས་པ་གསུམ་པའི་ཉིན། དབེན་
གནས་དངུལ་ཆུ་རི་ཁྲོད་དགའ་ལྡན་རྩེར་རྫོགས་པར་བྲིས་པའོ། །
100